《孝友堂慈竹歌为张稚通赋》
明代·徐熥

主人家在苕溪曲，不种奇花种脩竹。客来看竹问何名，主人竹下吞声哭。

自言此竹生质奇，不产终南非嶰谷。物性能同慈母心，龙孙爱护知寒燠。

谁移此竹种庭阶，老母当年手自栽。已看翠色凌萱草，自有清阴覆绿苔。

老母辞堂今几载，此竹青青犹未改。黄土年来上板舆，红尘久已生莱綵。

可怜母逝竹空存，见竹还思慈母恩。主人一语一呜咽，座客闻之皆断魂。

从今品竹修新谱，不独湘江有泪痕。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。